b'\n_START_ARTICLE_\nJennifer Egan\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nEgan syntyi Chicagossa ja vietti lapsuutensa ja nuoruutensa San Franciscossa. H\xc3\xa4n opiskeli Pennsylvanian yliopistossa kirjallisuutta ja luovaa kirjoittamista. Valmistuttuaan h\xc3\xa4n opiskeli kaksi vuotta Britanniassa Cambridgen yliopiston St John\xe2\x80\x99s Collegessa. Nyky\xc3\xa4\xc3\xa4n h\xc3\xa4n asuu Brooklyniss\xc3\xa4, New Yorkissa._NEWLINE_Eganin esikoisteos, novellikokoelma Emerald City, ilmestyi Britanniassa h\xc3\xa4nen opiskellessaan siell\xc3\xa4 vuonna 1993. Yhdysvalloissa teos ilmestyi vasta 1996. Maailmanmaineeseen Egan nousi romaanilla Aika suuri h\xc3\xa4m\xc3\xa4ys. Kirja koostuu useista kesken\xc3\xa4\xc3\xa4n riste\xc3\xa4vist\xc3\xa4 tarinoista, ja siin\xc3\xa4 liikutaan useassa aikatasossa. Egan hy\xc3\xb6dynt\xc3\xa4\xc3\xa4 teoksessa erilaisia kerrontatekniikoita, kuten PowerPoint-esityst\xc3\xa4. Musiikkimaailma muodostaa kirjalle t\xc3\xa4rke\xc3\xa4n taustan, ja se jakautu kahteen osaan, A- ja B-puoleen, kuin vinyylisingle._NEWLINE_Egan kirjoittaa fiktiivisi\xc3\xa4 kertomuksia muun muassa The New Yorkeriin ja Harper\xe2\x80\x99s Magazineen sek\xc3\xa4 journalistisia juttuja The New York Timesin sunnuntailiitteeseen._NEWLINE_Eganin puoliso on teatteriohjaaja David Herskovits, ja heill\xc3\xa4 on kaksi lasta.'